[image: image1.emf] 


PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI

Nr. 31/663/16.10.2007
	COMISIA PENTRU  ADMINISTRAŢIE  PUBLICĂ, AMENAJAREA  TERITORIULUI ŞI ECHILIBRU  ECOLOGIC

Nr. 26/1694/16.10.2007


                                                                                                                 Pl-x 418

RAPORT  COMUN
asupra propunerii legislative pentru completarea Legii nr.52/2003 
privind transparenţa  decizională în administraţia publică
Potrivit prevederilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere, în fond, cu  propunerea legislativă pentru completarea Legii nr. 52/2003 privind transparenţa decizională în administraţia publică, trimisă cu adresa nr. Pl-x 418 din 28 mai 2007, înregistrată sub  nr. 31/663  din 29 mai 2007 şi, respectiv, sub nr. 26/1694 din 29 mai 2007.
Senatul, în calitate de primă Cameră sesizată, a respins propunerea legislativă în şedinţa din 23 mai 2007. 
Camera Deputaţilor este Cameră decizională, conform prevederilor art.75 din Constituţia României, republicată, şi ale  art. 92 alin (9) pct.1 din Regulamentul Camerei Deputaţilor, republicat, cu  modificările ulterioare.
          Consiliul Legislativ  a avizat favorabil propunerea legislativă, conform avizului nr.287 din 5 martie 2007.

          Guvernul, prin punctul de vedere transmis cu adresa nr. 642 din 16 martie 2007, nu susţine adoptarea acestei iniţiative legislative .
          Comisia pentru învăţământ, ştiinţă, tineret şi sport a avizat negativ propunerea legislativă, conform   avizului nr. 29/209 din 19 iunie 2007.

           Comisia pentru drepturile omului, culte, şi problemele minorităţilor naţionale a avizat favorabil propunerea legislativă, conform avizului nr. 25/388 din          6 iunie 2007.
           Iniţiativa legislativă are ca obiect de reglementare completarea art.6 din Legea nr. 52/2003 privind transparenţa decizională în administraţia publică, cu un nou alineat, alin.(31), prin care se propune ca anunţul referitor la elaborarea unui proiect de act normativ cu impact asupra tinerilor să se transmită de către iniţiator structurilor asociative de tineret, cu 30 de zile înainte de supunerea spre analiză, avizare şi adoptare de către autorităţile publice.
În conformitate cu prevederile art. 61 din Regulamentul Camerei Deputaţilor, republicat, membrii  celor două Comisii au examinat propunerea legislativă în  şedinţele din 4 şi 18 septembrie 2007, finalizând dezbaterile la data de 16 octombrie 2007.  
 La dezbaterea acestei  propuneri legislative a participat, în calitate de invitat, din partea Ministerului Internelor şi Reformei Administrative, domnul Mircea Alexandru, secretar de stat. 
La examinarea acestei  iniţiative legislative, din totalul de 27 de membri ai Comisiei juridice, au fost prezenţi 14 deputaţi, iar din partea Comisiei pentru administraţie publică, amenajarea teritoriului şi echilibru ecologic, din totalul de             29 membri, au fost prezenţi 23 deputaţi.
Cu  prilejul dezbaterilor, membrii celor două Comisii  au constatat că modificarea propusă nu se justifică, întrucât dispoziţiile legale în vigoare sunt acoperitoare pentru toate categoriile sociale, fără a fi necesară o enumerare detaliată a acestora în cuprinsul unui act normativ. De altfel, aşa cum rezultă din  prevederile Legii nr. 544/2001 privind liberul acces la informaţiile de interes public  şi ale  Legii nr.52/2003 privind transparenţa decizională în administraţia publică, orice asociaţie, organizaţie sau structură asociativă, indiferent că este de tineret sau nu, se poate implica direct şi concret în proiectele care prezintă interes pentru domeniul său de activitate. 
Tinerii beneficiază, în prezent, de un regim special de protecţie în realizarea drepturilor lor, fie ele politice, sociale, economice, culturale sau sportive, în acest sens fiind creată şi Autoritatea Naţională de Tineret. Aceasta are drept atribuţie, potrivit dispoziţiilor art.2 alin.(2) lit.n) din Hotărârea Guvernului nr.384/2005 privind organizarea şi funcţionarea Autorităţii Naţionale pentru Tineret, avizarea proiectelor de acte normative iniţiate de alte instituţii în domeniul tineretului. De asemenea, conform prevederilor lit.d) a aceluiaşi alineat, o altă atribuţie a acestei autorităţi o reprezintă colaborarea cu structurile de şi pentru tineret legal constituite.
Faţă de considerentele menţionate mai sus, membrii  celor două Comisii au hotărât, cu majoritate de voturi ( o abţinere), să propună plenului Camerei Deputaţilor respingerea propunerii legislative  pentru completarea Legii nr.52/2003 privind transparenţa decizională în administraţia publică.
În raport cu obiectul şi conţinutul reglementării, propunerea legislativă face parte din categoria legilor ordinare.
                       PREŞEDINTE,
                                         PREŞEDINTE,                            
                   Sergiu ANDON                                            Relu FENECHIU          
                     SECRETAR,                                                  SECRETAR,
                  George BAEŞU                                                Seres DENES                        
      Consilier:                                                                                                                                         Expert,
Dumitra Diaconu                                                                                                                             Sofica Chelaru

